શિક્ષક દિવસે વિદ્યાર્થીઓને શિક્ષક બનવાનો અવસર આપવા પાછળ કયું કારણ વિચારાયું હશે? મને લાગે છે કે વિદ્યાર્થીઓ એકાદ દિવસ પણ જો ગુરુની વિચારધારા કે ગુરુના સ્તર સુધી પહોંચવાનો પ્રયત્ન કરે તો તેમને ખબર પડશે કે તેમણે હજુ કેટલી મહેનત કરવાની છે, કેટલું બધું ગ્રહણ કરવાનું તેમને માટે હજુ બાકી છે. શિક્ષક બનવાના પ્રારંભિક ઉત્સાહની સાથે સાથે મનમાં એક અગમ્ય ડર પણ હોય છે, સફળ થઈશું કે નહીં? ક્યાંક આપણા જ સહપાઠીઓ આપણી મજાક તો નહીં ઉડાવે? એ ડરને પાર કરીને આગળ વધવાનો અવસર એટલે શિક્ષક દિવસ… એક શિક્ષકના વૈચારીક સ્તર સુધી પહોંચવાનો સાવ બાળસહજ પ્રયત્ન એટલે શિક્ષકદિવસ. બાળપણમાં ડૉક્ટર કે વકીલ થવાને બદલે શિક્ષક બનવાની મોટા ભાગના વિદ્યાર્થીઓની ઈચ્છાનું મૂળ ક્યાંથી રોપાતું હશે?